-----------------------------------------------------------------------
  2. ปัจจัยความเสี่ยง

  -----------------------------------------------------------------------

ธุรกิจทุกประเภทมีความเสี่ยงแตกต่างกันไปและอาจส่งผลกระทบต่อองค์กรมากน้อยตามความสำคัญและวิธีการบริหารความเสี่ยงของแต่ละองค์กรโดยบริษัทฯ
มีความเสี่ยงหลักๆ ซึ่งสามารถจำแนกได้ดังต่อไปนี้

2.1 ความเสี่ยงด้านการดำเนินธุรกิจ

2.1.1
กรณีการถูกยกเลิกสัญญาการเป็นตัวแทนจัดจำหน่ายสินค้าหรือเมื่อบริษัทผู้ผลิตสินค้าแต่งตั้งตัวแทนจัดจำหน่ายในประเทศไทยเพิ่มเติม

บริษัทฯ เป็นตัวแทนจัดจำหน่าย (Distributor) สายสัญญาณ (Cabling) อยู่สองยี่ห้อหลัก ได้แก่
LINK และ AMP
ซึ่งเป็นสินค้าของบริษัทผู้ผลิตอุปกรณ์สายสัญญาณของประเทศสหรัฐอเมริกาโดยที่บริษัทฯ
ได้รับการแต่งตั้งเป็นผู้จัดจำหน่ายสินค้าในประเทศไทยแต่เพียงผู้เดียว (Exclusive
Distributor) ให้แก่สินค้ายี่ห้อ LINK และเป็นผู้จัดจำหน่ายสินค้าในประเทศไทย(Authorized
Distributor) ให้แก่สินค้ายี่ห้อ AMP ซึ่งสินค้าทั้งสองยี่ห้อ ได้แก่ LINK และ AMP นี้
เป็นสินค้าอุปกรณ์ข่ายสายสัญญาณและสื่อสารโทรคมนาคมที่มีผลิตภัณฑ์หลากหลาย
และมีความคล้ายคลึงกันในการใช้งาน สามารถใช้ทดแทนกันได้
ซึ่งแต่ละยี่ห้อมีความโดดเด่นไม่เหมือนกัน
ทำให้ลูกค้ามีทางเลือกสินค้าให้ตรงตามความต้องการกับการใช้งานได้
ทั้งนี้หากผู้ผลิตสินค้าเหล่านี้ไม่ต่อสัญญาการเป็นตัวแทนจัดจำหน่ายให้กับบริษัทฯ
อาจส่งผลกระทบต่อโครงสร้างยอดขายและกำไของบริษัทฯได้
โดยผลกระทบที่อาจจะเกิดขึ้นคือบริษัทฯ
อาจต้องหาผู้ผลิตสินค้ารายใหม่ในกรณีที่ถูกยกเลิกสัญญาการเป็นผู้จัดจำหน่ายดังกล่าว
รวมถึงสินค้าที่มาจากผู้ผลิตรายใหม่อาจมีคุณภาพไม่ทัดเทียมกับสินค้าเดิมที่มีอยู่
ซึ่งเป็นที่ยอมรับทางด้านคุณภาพโดยมาตรฐานสากล
อาจส่งผลกระทบให้ลูกค้าเสียความเชื่อมั่นในคุณภาพสินค้าของบริษัทฯ และลดปริมาณการสั่งซื้อลง
อันอาจส่งผลให้ยอดขายลดลง
อย่างไรก็ตามเนื่องจากบริษัทฯเป็นผู้บุกเบิกและมีส่วนสำคัญในการทำการตลาดให้กับอุปกรณ์สายสัญญาณทั้งสองยี่ห้อ
อีกทั้ง บริษัทฯ
เป็นตัวแทนจัดจำหน่ายที่มีคุณภาพโดยสามารถรักษาและเพิ่มยอดขายและส่วนแบ่งการตลาดในประเทศไทยนับตั้งแต่ได้รับการแต่งตั้งให้เป็นตัวแทนจัดจำหน่ายได้ดีมาโดยตลอด
บริษัทฯจึงนับเป็นคู่ค้าที่สำคัญกับบริษัทผู้ผลิตเหล่านั้น ซึ่งเป็นเหตุผลที่ทำให้บริษัทฯ
มั่นใจในศักยภาพของตนเองว่าโอกาสในการยกเลิกสัญญานั้นมีน้อยในระดับที่บริหารจัดการได้
และหากบริษัทผู้ผลิตเหล่านั้นยกเลิกสัญญา บริษัทฯ ก็สามารถที่จะหาคู่ค้าอื่นๆที่ยินดีให้บริษัทฯ
เป็นตัวแทนจัดจำหน่ายและทำการขยายตลาดในประเทศไทยให้ได้โดยมีความสำเร็จในการทำการตลาดให้แก่หลายยี่ห้อดังกล่าวที่บริษัทฯ
ได้ทำสำเร็จมาแล้วเป็นเครื่องรับประกัน

2.1.2 ความเสี่ยงจากการเปลี่ยนแปลงในระบบเทคโนโลยีสารสนเทศ

ธุรกิจของบริษัทฯ เกี่ยวข้องกับระบบเทคโนโลยีสารสนเทศที่มีการเปลี่ยนแปลงอย่างรวดเร็ว
หากบริษัทฯ
ไม่สามารถติดตามความก้าวหน้าและพัฒนาการทางเทคโนโลยีให้สอดคล้องกับความต้องการของตลาด
อาจทำให้บริษัทฯ ไม่สามารถรักษาลูกค้าและเสียโอกาสทางธุรกิจได้ อย่างไรก็ตามบริษัทฯ
ได้จัดให้มีการพัฒนาทั้งสินค้าและความรู้ของพนักงานอยู่เสมอ
ทำให้สามารถตอบสนองกับความต้องการของลูกค้าได้อย่างทันท่วงที
บริษัทฯยังจัดให้มีการสำรวจความต้องการของลูกค้าในปัจจุบันรวมถึงการสำรวจความเคลื่อนไหวในตลาดโลกผ่านการดูงานแสดงสินค้าในต่างประเทศอยู่อย่างสม่ำเสมอ
เพื่อเป็นการพัฒนาสินค้าและบริการของบริษัทฯอย่างไม่หยุดยั้ง
ทั้งนี้บริษัทได้จัดให้มีการฝึกอบรมให้แก่ทั้งพนักงานภายในบริษัทฯเองและให้แก่ลูกค้าทั่วไปที่สนใจอีกด้วย

อนึ่ง บริษัทฯ ยังได้นำความเสี่ยงจากการเปลี่ยนแปลงเทคโนโลยีมาเป็นโอกาสต่อธุรกิจ
ได้สร้างวัฒนธรรมองค์กรให้เป็นองค์กรวิศวกรรมที่มีนวัตกรรมสินค้าใหม่ๆ
สำหรับตลาดใหม่มาโดยตลอด

2.2 ความเสี่ยงด้านการเงิน

2.2.1 ความเสี่ยงด้านการเปลี่ยนแปลงจากเศรษฐกิจมหภาค

เนื่องมาจากเหตุการณ์มหาอุทกภัยที่เกิดขึ้นในปี 2554 ซึ่งส่งผลกระทบต่อพื้นที่ในวงกว้าง
ทั้งภาคเหนือตอนล่าง, ภาคกลาง และเกือบครึ่งพื้นที่ของกรุงเทพมหานคร
ซึ่งอาจเรียกได้ว่าเป็นภัยพิบัติทางธรรมชาติที่ร้ายแรงที่สุดในรอบ 50 ปีก็ว่าได้
โดยมหาอุทกภัยครั้งนี้ส่งผลกระทบต่อผู้คนในวงกว้าง
โดยเฉพาะภาคอุตสาหกรรมซึ่งได้รับผลกระทบจากภาวะน้ำท่วมในนิคมอุตสาหกรรมต่างๆ
ซึ่งเหตุการณ์นี้ส่งผลกระทบต่อตัวเลขชี้วัดทางเศรษฐกิจไม่ว่าจะเป็น ตัวเลขการขยายตัวการส่งออก,
ตัวเลขด้านการท่องเที่ยว หรือแม้กระทั่งตัวเลข GDP ก็ได้รับผลกระทบเช่นเดียวกัน โดยในปี2554
นั้น เศรษฐกิจไทย คาดว่าจะเติบโตในอัตราร้อยละ 1.5 – 1.8 (สมมติฐานไตรมาส 4 GDP
โตร้อยละ 0-0.5) ลดลงจากเป้าหมายเดิมที่ตั้งไว้ที่ร้อยละ 3.8
และคาดการณ์ว่าจะมีอัตราการเติบโตได้ร้อยละ 4.5 – 5 ในปี 2555
โดยที่ปัจจัยภายในที่อาจส่งผลกระทบต่อการเติบโตทางเศรษฐกิจได้แก่
งบประมาณสนับสนุนฟื้นฟูภาคเอกชนและอุตสาหกรรมหลังภาวะน้ำท่วม,
แผนฟื้นฟูความเชื่อมั่นของนักลงทุนภายในประเทศ และต่างชาติ,
การจัดทำยุทธศาสตร์รับมือและแก้ปัญหาน้ำท่วมอย่างเป็นรูปธรรม,
อัตราการบริโภคของประชาชนซึ่งได้รับผลกระทบจากน้ำท่วมในหลายๆ จังหวัด,
การอัดฉีดเงินเพื่อเยียวยาผู้ประสบภัยผ่านธนาคารพาณิชย์และนโยบายการปล่อยสินเชื่อให้แก่ผู้ประกอบการ
ในขณะเดียวกันปัจจัยภายนอกเช่น ความแข็งแกร่งของสถาบันการเงินต่างๆในต่างประเทศ
ซึ่งส่งผลกระทบต่อเศรษฐกิจโลกและภาคการส่งออกของไทย,
ความผันผวนของราคาน้ำมันในตลาดโลกและปัญหาการว่างงานในหลายๆประเทศโดยเฉพาะอเมริกา
เป็นต้น

ในส่วนของตัวเลขอัตราเงินเฟ้อพื้นฐานในปี 2554 อยู่ที่ร้อยละ 2.9
และคาดว่าจะชะลอตัวลดลงที่อัตราร้อยละ 2.3 - 2.5 ในปี 2555

จากตัวเลขสำคัญทางเศรษฐกิจแสดงให้เห็นว่าการเปลี่ยนแปลงทางเศรษฐกิจมหภาคส่งผลกระทบโดยตรงต่อการประกอบธุรกิจและเป็นความเสี่ยงอันเกิดจากปัจจัยภายนอก
ได้แก่ อัตราเงินเฟ้อและภาวะการลงทุนภายในประเทศของภาครัฐและภาคเอกชน
อย่างไรก็ตามความเสี่ยงนี้สามารถบริหารจัดการได้โดยการแบ่งสัดส่วนการดำเนินธุรกิจกับลูกค้าหลากหลายประเภทไม่ว่าจะเป็นภาครัฐหรือภาคเอกชน
ทำให้รายได้หลักไม่ขึ้นอยู่กับส่วนใดส่วนหนึ่งและผันผวนตามภาคส่วนนั้นๆโดยตรง

2.2.2 ความเสี่ยงด้านอัตราแลกเปลี่ยน

ด้วยลักษณะทางธุรกิจของบริษัทฯที่ต้องมาการสั่งซื้อสินค้าจากคู่ค้าในต่างประเทศ โดยบริษัทฯ
จะต้องชำระเงินค่าสินค้าเหล่านั้นเป็นสกุลเงินตราต่างประเทศเช่น สกุลเงินดอลล่าห์สหรัฐ เป็นต้น
การต้องชำระค่าสินค้าเป็นเงินตราต่างประเทศนี้ทำให้บริษัทฯ เกิดความเสี่ยงด้านอัตราแลกเปลี่ยน
ซึ่งหากอัตราแลกเปลี่ยนผันผวนก็อาจทำให้ต้นทุนสินค้าของบริษัทฯ สูงขึ้นได้
โดยแนวทางการป้องกันความเสี่ยงจากความผันผวนด้านอัตราแลกเปลี่ยนนี้ บริษัทฯ
มีการบริหารจัดการความเสี่ยงนี้โดยการทำสัญญาซื้อขายอัตราแลกเปลี่ยนล่วงหน้า (Forward)
เต็มจำนวนการซื้อสินค้าที่ต้องชำระเป็นเงินตราต่างประเทศกับธนาคารพาณิชย์มาโดยตลอด
ทำให้บริษัทฯ
สามารถประมาณการต้นทุนสินค้าได้อย่างถูกต้องแม่นยำและนำไปสู่การกำหนดราคาขายสินค้าที่เหมาะสมที่ไม่ส่งผลกระทบในเชิงลบกับผลกำไรที่เกิดขึ้น
การป้องกันความเสี่ยงด้านอัตราแลกเปลี่ยนโดยการทำสัญญาซื้อขายเงินตราล่วงหน้า (forward)
กับธนาคารพาณิชย์ของบริษัทนี้ เป็นแนวทางบริหารและจัดการความเสียงที่มีส่วนสำคัญทำให้บริษัทฯ
สามารถผ่านพ้นวิกฤตเศรษฐกิจของประเทศไทยในปี 2540 ได้ ดังนั้น
การป้องกันความเสี่ยงด้านอัตราแลกเปลี่ยน จึงถือเป็นหนึ่งในนโยบายสำคัญที่บริษัทฯ
ยึดถือและปฏิบัติมาโดยตลอดเพื่อให้การดำเนินธุรกิจราบรื่นและลดความเสี่ยงจากปัจจัยภายนอกลง

2.3 ความเสี่ยงจากเหตุภัยภิบัติทางธรรมชาติ

2.3.1 ความเสี่ยงอันเนื่องมาจากเหตุภัยภิบัติทางธรรมชาติ

บริษัทฯดำเนินธุรกิจโดยมีนโยบายการจัดเก็บสินค้าเพื่อเตรียมความพร้อมในการให้บริการโดยมีอัตราส่วนสินค้าคงคลังต่อยอดขายอยู่ที่ร้อยละ
9.55, 9.39 และ 9.33 ในปี 2552, 2553 และ 2554 ตามลำดับ
ดังนั้นแล้วหากเกิดภัยภิบัติทางธรรมชาติอันจะส่งผลกระทบต่อสินค้าคงคลัง
บริษัทฯมีแนวโน้มที่จะสูญเสียรายได้ในส่วนนั้นๆไป
อย่างไรก็ตามบริษัทฯมีแนวทางการบริหารความเสี่ยงต่อภัยพิบัติทางธรรมชาติโดยการทำประกันภัยเต็มจำนวน
ซึ่งครอบคลุมถึงสินค้าคงคลังและค่าเสียโอกาสทางธุรกิจซึ่งอาจผลกระทบต่อการดำเนินธุรกิจของบริษัทในกรณีเกิดเหตุภัยพิบัติเหล่านั้น
อีกทั้งในภาวะมหาอุทกภัย 2554
ที่ผ่านมาบริษัทฯยังจัดให้มีทีมเฝ้าระวังและปฏิบัติการประจำอยู่ที่สำนักงานใหญ่เพื่อที่จะดำเนินการป้องกันความเสียหายอันอาจจะเกิดกับสินค้าในคลังสินค้าอีกด้วย

2.4 ความเสี่ยงด้านการบริหารและผู้ถือหุ้นรายใหญ่

2.4.1 ความเสี่ยงอันเนื่องมาจากบริษัทมีผู้ถือหุ้นรายใหญ่ถือหุ้นเกินกว่าร้อยละ 50

กลุ่มตระกูลอนันตรัมพรมีสัดส่วนการถือหุ้นเท่ากับร้อยละ 63.12
ซึ่งกลุ่มอนันตรัมพรสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นๆที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของที่ประชุมผู้ถือหุ้น
ดังนั้นจึงอาจเกิดความเสี่ยงแก่ผู้ถือหุ้นรายอื่นในกรณีที่ผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นรายใหญ่เสนอได้ อย่างไรก็ตามบริษัทฯ
ได้นำหลักธรรมาภิบาลมาใช้ในการบริหารงาน
อีกทั้งยังได้มีกรรมการอิสระและบริษัทภายนอกที่ทำหน้าที่ตรวจสอบ
อีกทั้งบริษัทยังเคยได้รับคัดเลือกให้เป็นผู้รับรางวัล SET Awards “MAI Growth STAR” 2
ปีซ้อน, รางวัลจรรยาบรรณดีเด่น (Good Governance)
ของหอการค้าไทยและสภาหอการค้าแห่งประเทศไทย (2546)
และรางวัลเกียรติยศสำหรับผู้ประกอบการไทย Bai Pho Business Awards by Sasin ในปี
2551 และในปี2552 และล่าสุดในปี 2554 บริษัทฯยังได้รับรางวัล SET Awards (IR
Excellence Awards)
ซึ่งเป็นหลักประกันความเชื่อมั่นแก่ผู้ถือหุ้นในเรื่องธรรมาภิบาลและการบริหารงานของบริษัทฯ อีกด้วย